DEĊIŻJONI TAL-KUMMISSJONI
tat-18 ta' Diċembru 2006
dwar esperiment temporanju rigward iż-żieda tal-piż massimu ta' lott ta' ċerti żrieragħ ta' l-għalf skond id-Direttiva tal-Kunsill 66/401/KEE
(notifikat bid-dokument numru C(2006) 6572)
(Test b'rilevanza għaż-ŻEE)
(2007/66/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 66/401/KEE ta' l-14 ta' Ġunju 1966 dwar il-kummerċjalizzazzjoni taż-żrieragħ ta' l-għalf (1) u b'mod partikolari l-Artikolu 13a tagħha,
Billi:
(1)
Id-Direttiva 66/401/KEE tistipula l-piż massimu ta' lott biex tevita l-eteroġeneità f'lottijiet ta' żrieragħ fil-kuntest ta' l-ittestjar taż-żrieragħ.
(2)
Bidliet fil-produzzjoni taż-żrieragħ u fil-prassi tal-kummerċjalizzazzjoni, b'mod partikolari fid-daqs imkabbar ta' l-uċuħ tar-raba' taż-żrieragħ u fil-metodi ta' trasport taż-żrieragħ inkluż it-trasport bil-baħar ta' kwantità, jissuġġerixxu li żieda fil-piż massimu preskritt tal-lott għaż-żrieragħ ta' ħxejjex hija mixtieqa.
(3)
Bid-Deċiżjoni tal-Kummissjoni 2002/454/KE (2) ġie organizzat esperiment temporanju rigward iż-żieda tal-piż massimu ta' lott ta' ċerti żrieragħ għall-għalf skond id-Direttiva tal-Kunsill 66/401/KEE li kellu jintemm fl-1 ta' Ġunju 2003. Iżda ma ħadet sehem l-ebda kumpanija taż-żrieragħ billi din id-Deċiżjoni kienet titlob test ta' eteroġeneità li għandu jitwettaq fuq kull lott ta' żrieragħ prodotti taħt l-esperiment li jinvolvi spejjeż kbar addizzjonali.
(4)
Il-prassi internazzjonali attwali, jiġifieri l-Protokoll Tekniku ta' l-ISTA (l-Assoċjazzjoni Internazzjonali ta' l-Ittestjar taż-Żrieragħ (International Seed Testing Association))/ISF (il-Federazzjoni Internazzjonali taż-Żrieragħ), approvat mill-Kumitat Eżekuttiv ta' l-ISTA fl-10 ta' Frar 2006, u adottat mill-Kunsill ta' l-OECD (l-Organizzazzjoni għall-Kooperazzjoni u l-Iżvilupp ta' l-Ekonomija) fl-24 ta' Mejju 2006 jippermetti proċeduri li bihom piż massimu ta' lott jista' jiżdied għall-ħxejjex.
(5)
Għandu jiġi organizzat esperiment temporanju li jżid il-piż massimu ta' lott ta' ħxejjex sabiex ikunu jistgħu jiġu ttestjati fil-prattika l-kundizzjonijiet li taħthom l-impjanti ta' produzzjoni jkunu jistgħu jipproduċu b'mod suffiċjenti lottijiet kbar omoġenji ta' żrieragħ.
(6)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar iż-Żrieragħ u l-materjal ta' propagazzjoni għall-Agrikoltura, l-Ortikoltura u l-Forestrija,
ADOTTAT DIN ID-DEĊIŻJONI:
Artikolu 1
1. Permezz ta' deroga mill-Artikolu 7(2) tad-Direttiva 66/401/KEE u mill-Anness III ta' din id-Direttiva, għall-Istati Membri li qegħdin jieħdu sehem fl-esperiment temporanju u għaż-żrieragħ ta' l-ispeċi elenkati fil-kolonna 1 ta' l-Anness III ta' din id-Direttiva taħt it-titolu “GRAMINEAE” il-piż massimu ta' lott għandu jkun ta' 25 tunnellata.
2. Għall-Istati Membri li qegħdin jieħdu sehem fl-esperiment temporanju l-kundizzjonijiet stabbiliti fl-Anness ta' din id-Deċiżjoni għandhom japplikaw flimkien mal-kundizzjonijiet stipulati fid-Direttiva 66/401/KEE.
3. L-Istati Membri li qegħdin jieħdu sehem fl-esperiment għandhom jinfurmaw lill-Kummissjoni kif xieraq. Huma jistgħu itemmu l-parteċipazzjoni tagħhom fi kwalunkwe żmien billi jgħarrfu lill-Kummissjoni kif xieraq.
Artikolu 2
L-Istati Membri għandhom għal kull sena, sal-31 ta' Marzu tas-sena ta' wara, jippreżentaw rapport lill-Kumissjoni u lill-Istati Membri l-oħra dwar ir-riżultati ta' l-esperiment.
Artikolu 3
L-esperiment temporanju għandu jibda fl-1 ta' Jannar 2007 u jintemm fit-30 ta' Ġunju 2012.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, 18 ta' Diċembru 2006.